b'\n_START_ARTICLE_\nAudrius Bakaveckas\n_START_PARAGRAPH_\nAudrius Bakaveckas (g. 1968 m. K\xc5\xablsodyje, Kretingos rajonas) \xe2\x80\x93 teisininkas, Lietuvos vyriausiojo administracinio teismo (LVAT) teis\xc4\x97jas, teis\xc4\x97tyrininkas administratyvistas, Mykolo Romerio universiteto (MRU) profesorius.\n_START_SECTION_\nBiografija\n_START_PARAGRAPH_\n1983 m. baig\xc4\x97 K\xc5\xablup\xc4\x97n\xc5\xb3 a\xc5\xa1tuonmet\xc4\x99 mokykl\xc4\x85, 1986 m. \xe2\x80\x93 Kretingos 1-\xc4\x85j\xc4\x85 vidurin\xc4\x99 mokykl\xc4\x85. 1995 m. \xe2\x80\x93 studijas Vilniaus universiteto Teis\xc4\x97s fakultete, 1998 m. \xe2\x80\x93 Vilniaus Gedimino technikos universitete, vadybos magistras. Nuo 1998 m. lapkri\xc4\x8dio m\xc4\x97n. iki 2002 m. rugs\xc4\x97jo m\xc4\x97n. Lietuvos teis\xc4\x97s universiteto (MRU) Teis\xc4\x97s fakulteto doktorantas. Nuo 2000 m. sausio m\xc4\x97n. iki 2000 m. bir\xc5\xbeelio m\xc4\x97n. sta\xc5\xbeavosi Jungtin\xc4\x97je Karalyst\xc4\x97je, Londono universiteto koled\xc5\xbee. 2002 m. bir\xc5\xbeelio 28 d. Lietuvos teis\xc4\x97s universitete apgyn\xc4\x97 disertacij\xc4\x85 tema \xe2\x80\x9eLietuvos Respublikos vykdomosios vald\xc5\xbeios institucij\xc5\xb3 sistema: problemos ir sprendimai\xe2\x80\x9c, socialini\xc5\xb3 moksl\xc5\xb3 (teis\xc4\x97s krypties) daktaras._NEWLINE_Nuo 1998 m. lapkri\xc4\x8dio m\xc4\x97n. iki 1999 m. vasario m\xc4\x97n. Lietuvos Respublikos teisingumo ministerijos vyresnysis specialistas, nuo 1999 m. vasario m\xc4\x97n. iki 2004 m. rugpj\xc5\xab\xc4\x8dio m\xc4\x97n. Lietuvos savivaldybi\xc5\xb3 asociacijos (LSA) juristas, patar\xc4\x97jas teis\xc4\x97s klausimais, nuo 2004 m. rugpj\xc5\xab\xc4\x8dio m\xc4\x97n. iki 2009 m. liepos m\xc4\x97n. Vilniaus apygardos administracinio teismo, nuo 2009 m. liepos m\xc4\x97n. Lietuvos vyriausiojo administracinio teismo teis\xc4\x97jas._NEWLINE_Moka rus\xc5\xb3, pranc\xc5\xabz\xc5\xb3 bei angl\xc5\xb3 kalbas.\n_START_SECTION_\nEtikos skandalas\n_START_PARAGRAPH_\nVyriausiajame administraciniame teisme 2010 met\xc5\xb3 pabaigoje i\xc5\xa1nagrin\xc4\x97jo Bakavecko skolas i\xc5\xa1ie\xc5\xa1koti band\xc5\xbeiusio antstolio Dariaus Blizniko administracin\xc4\x99 byl\xc4\x85 (skund\xc4\x85), tuo \xc5\xa1iurk\xc5\xa1\xc4\x8diai pa\xc5\xbeeisdamas teis\xc4\x97jo etik\xc4\x85. Teis\xc4\x97j\xc5\xb3 etikos ir drausm\xc4\x97s komisijai teis\xc4\x97jas nutyl\xc4\x97jo, kad tuomet buvo baigtas vykdymo procesas ne d\xc4\x97l jo skolos M. Janovi\xc4\x8d, bet d\xc4\x97l pa\xc4\x8diam teis\xc4\x97jui priteist\xc5\xb3 3800 lit\xc5\xb3 bylin\xc4\x97jimosi i\xc5\xa1laid\xc5\xb3. D.Blizniko gin\xc4\x8das su LR teisingumo ministerija buvo i\xc5\xa1spr\xc4\x99stas rekordi\xc5\xa1kai greitai \xe2\x80\x93 per 1 m\xc4\x97nes\xc4\xaf. Apie b\xc5\xabsim\xc4\x85 teismo pos\xc4\x97d\xc4\xaf nei antstolis, nei jo advokatas nebuvo \xc4\xafsp\xc4\x97ti. Vietoj prane\xc5\xa1imo apie b\xc5\xabsim\xc4\x85 teismo pos\xc4\x97d\xc4\xaf jie gavo sprendim\xc4\x85, kad antstolio skundas atmestas.\n_START_SECTION_\nPedagogin\xc4\x97 veikla\n_START_PARAGRAPH_\nNuo 1995 m. spalio m\xc4\x97n. iki 1998 m. lapkri\xc4\x8dio m\xc4\x97n. Lietuvos policijos akademijos (MRU) asistentas, nuo 2002 m. rugs\xc4\x97jo m\xc4\x97n. iki 2004 m. bir\xc5\xbeelio m\xc4\x97n. Lietuvos teis\xc4\x97s universiteto lektorius, nuo 2004 m. bir\xc5\xbeelio m\xc4\x97n. iki 2010 m. bir\xc5\xbeelio m\xc4\x97n. MRU docentas, nuo 2010 m. rugs\xc4\x97jo m\xc4\x97n. MRU profesorius.'